b'\n_START_ARTICLE_\nPinneleken\n_START_PARAGRAPH_\nPinneleken (engelsk: Poohsticks) er et spill som g\xc3\xa5r ut p\xc3\xa5 at deltakerne samtidig slipper pinner i en elv p\xc3\xa5 den ene siden av en bro for s\xc3\xa5 \xc3\xa5 g\xc3\xa5 p\xc3\xa5 andre siden av broen for \xc3\xa5 se hvilken av deltakernes pinne som har kommet f\xc3\xb8rst frem._NEWLINE_Leken ble f\xc3\xb8rst nevnt i A. A. Milnes Huset p\xc3\xa5 Bj\xc3\xb8rnehj\xc3\xb8rnet (1928), den andre av b\xc3\xb8kene om Ole Brumm._NEWLINE_Det har siden 1984 v\xc3\xa6rt arrangert et \xc3\xa5rlig verdensmesterskap i pinneleken (The World Poohsticks Championships) p\xc3\xa5 Little Wittenham Bridge ved landsbyen Dorchester-on-Thames i Oxfordshire i England. Mesterskapet hadde opprinnelse som en innsamlingsaksjon for Royal National Lifeboat Institution og blir organisert av Sinodun Rotary Club. Det 30. verdensmesterskapet som skulle v\xc3\xa6rt arrangert i mars 2013 ble avlyst med planlagt nytt arrangement i oktober._NEWLINE_Poohsticks Bridge i Ashdown Forest utenfor Hartfield i East Sussex, England, har f\xc3\xa5tt navn etter leken.'